b'\n_START_ARTICLE_\nTurbinicarpus\n_START_SECTION_\nIzvor imena\n_START_PARAGRAPH_\nIme rodu Turbinicarpus izhaja iz latinske besede turbo - vrtin\xc4\x8diti in gr\xc5\xa1ke besede karpos - plod.\n_START_SECTION_\nOpis rastline\n_START_PARAGRAPH_\nKot pri nekaterih drugih kaktusih je tudi pri rastlinah iz rodu Turbinicarpus koreninski sistem prilagojen pre\xc5\xbeivetju v zelo su\xc5\xa1nih podro\xc4\x8djih. Korenine so sestavljene iz zelo mo\xc4\x8dnega, dolgega glavnega korena in treh do \xc5\xa1tirih manj\xc5\xa1ih stranskih korenov, na katerih so tanki koreninski laski, kateri vsrkavajo vodo. Zgornji del korenin je pogosto nad zemljo. Koreninski sistem pomeni ve\xc4\x8d kot 80\xc2\xa0% skupne mase kaktusa. V \xc4\x8dasu ko je vode dovolj, koreninski laski vsrkavajo iz zemlje vodo in jo shranjujejo v glavnem korenu. V kolikor je vode v izobilju, je mo\xc5\xbeno da se kaktus tako napolni z vodo, da tudi bo\xc4\x8dno po\xc4\x8di. V \xc4\x8dasu su\xc5\xa1e kaktus \xc4\x8drpa vodo iz glavnega korena. V dolgem su\xc5\xa1nem obdobju se lahko koreninam zmanj\xc5\xa1a masa za 50\xc2\xa0%. Korenine imajo tudi to lastnost, da se v su\xc5\xa1i skr\xc4\x8dijo v tla ali v skalno razpoki, da se za\xc5\xa1\xc4\x8ditijo pred mo\xc4\x8dnim soncem. Glavni koren slu\xc5\xbei kot sidro rastline na strmih pobo\xc4\x8djih. Pri nekaterih vrstah Turbinicarpus iz podrodu Rapicactus - T. mandragora, T. subterraneus in T. zaragozae je koreninski sistem zelo tanek in manj so\xc4\x8den, je pa sposoben pognati nov zunanji del rastline, \xc4\x8de se ta posu\xc5\xa1i ali jo po\xc5\xberejo kak\xc5\xa1ne \xc5\xbeivali._NEWLINE_Oblika stebla je odvisna od vrste. Turbinicarpus so ve\xc4\x8dinoma okrogle do ovalno okrogle oblike. Rebra niso o\xc4\x8ditna, so pa lepo vidne bradavice, ki so ve\xc4\x8dinoma okrogle, pri nekaterih vrstah tudi delno sto\xc5\xbe\xc4\x8daste, vendar nizke. Povrhnjica je zelo debela, da prepre\xc4\x8duje izgubo teko\xc4\x8dine. V povrhnjici so globoke re\xc5\xbee, ki omogo\xc4\x8dajo rastlini izmenjavo plinov. V zelo su\xc5\xa1nem obdobju se podobno kot pri nekaterih drugih rastlinah s CAM presnovo (crassulaceae acid metabolism) re\xc5\xbee odprejo pono\xc4\x8di, ko so ni\xc5\xbeje temperature, da se zmanj\xc5\xa1a izguba teko\xc4\x8dine._NEWLINE_Na vrhovih bradavic so areole, ki so v nekaterih primerih pora\xc5\xa1\xc4\x8dene z belimi vlakni - trihomi._NEWLINE_Bodice, ki rastejo iz sredine areole, so ve\xc4\x8dinoma zakrivljene, mehke, konice pa niso ostre. Pri nekaterih vrstah je povr\xc5\xa1ina bodic porozna, da lahko absorbira vlago. To se pojavlja pri T. schmiedickeanus, T. klinkerianus, T. gracilis in nekaterih drugih vrstah. Pri teh so na bodicah vidne pre\xc4\x8dne razpoke, ki absorbirajo vodo iz ozra\xc4\x8dja preko votlih celic. To je tudi slabost, saj skozi te razpoke izgubljajo vlago._NEWLINE_Cvetovi se pojavljajo tik pod vrhom bradavic, so zvon\xc4\x8daste oblike in se \xc5\xa1iroko odprejo na son\xc4\x8dni svetlobi. Odvisno od vrste so bele, rumene in ro\xc5\xbenate do rde\xc4\x8de barve._NEWLINE_Plod je okroglo podolgovate oblike. Ko je posu\xc5\xa1en, se po dol\xc5\xbeini odpre. Semena so podolgovata, 1 - 1,5 mm dolga in \xc4\x8drne barve. Semena pri ve\xc4\x8dini rastlin iz rodu Tubinicarpus ostanejo skrita v gostih vlaknih na areolah in lahko ostanejo tam tudi nekaj let, kar je slabo za \xc5\xa1irjenje populacij dolo\xc4\x8denih vrst, ki se omejijo na zelo majhen prostor. Rastline so zelo ogro\xc5\xbeene tudi zaradi zbirateljskega nabiranja v naravi._NEWLINE_Kaktusi iz rodu Turbinicarpus so v evolucijskem razvoju prilagodili obliko plodov in semen, da se njihova semena raz\xc5\xa1irijo \xc4\x8dim dalje od mati\xc4\x8dne rastline. Plodovi so oblikovani tako da jih ptice ter druge \xc5\xbeivali zau\xc5\xbeijejo in jih odnesejo dale\xc4\x8d pro\xc4\x8d od rastline. Semena so obdana z lupino, katere prebavni sok ne uni\xc4\x8di. Ob izlo\xc4\x8danju iz \xc5\xbeivali lahko seme vzkali v \xc5\xbeivalskem blatu.\n_START_SECTION_\nRazmno\xc5\xbeevanje\n_START_PARAGRAPH_\nSeme se poseje spomladi ali jeseni v rastlinjakih v pokrite posode pri temperaturi so 30 \xc2\xb0C. Substrat mora biti dobro prepusten in ne prekisel. Semena vzkalijo pribli\xc5\xbeno v treh tednih. Po kalitvi semen je potrebno posode odkriti in dr\xc5\xbeati zmerno vla\xc5\xbenost. Pri velikosti 1 cm rastline pikiramo. Ko rastline dobijo dovolj mo\xc4\x8dno povrhnjico, jih lahko posadimo v lonce. Pri ve\xc4\x8dini vrst morajo biti zaradi debelega korena lonci globoki, pri T. lophophoroides in njihovih podvrstah pa ne, ker imajo plitko korenino.\n_START_SECTION_\n\xc5\xa0kodljivci in bolezni\n_START_PARAGRAPH_\nNajpogostej\xc5\xa1i \xc5\xa1kodljivci pri gojenju so volnata u\xc5\xa1 in rde\xc4\x8di pajek. Najbolj pogosta je koreninska gniloba, ki se obi\xc4\x8dajno pojavi zaradi nepravilne sestave substrata ali prepogostega zalivanja rastlin.\n_START_SECTION_\nOgro\xc5\xbeenost\n_START_PARAGRAPH_\nVse vrste v rodu Turbinicarpus so skrajno ogro\xc5\xbeene. So strogo za\xc5\xa1\xc4\x8ditene in so seznamu ogro\xc5\xbeenih rastlin CITES APP I.'